
Kjære leser!

 

Du har sikkert hørt uttrykket «Det som skjer i Las Vegas, forblir i Las Vegas.»  Men ikke alltid. Noen ganger kan ei jente gifte seg med feil mann, som kanskje kan vise seg å være drømmeprinsen!

 

Slade Sain er omtrent så langt fra det Taylor Anderson ser etter i en mann som tenkes kan. Bortsett fra at han er vanvittig sexy og får henne til å føle seg vel. Nå er han mannen hennes. Så til jul i år ønsker hun seg bare en kjapp skilsmisse, og at det som skjedde i Las Vegas, faktisk skal forbli i LasVegas.

 

Slade bestemte seg for å vie livet sitt til brystkreftforskning i en alder av tolv, da moren døde av den skrekkelige sykdommen.  Han visste hvilken vei han skulle følge i livet. Ekteskap var en avstikker han aldri hadde planlagt. Jo da, Taylor har alltid fascinert ham, men han er bare ute etter moro, ikke noe varig. Han burde ha visst bedre. Eller kanskje hjertet hans har vist riktig vei hele tiden?

 

God jul!

Janice


Til favorittsykepleieren min, Joni Sain! Du er den beste!

Doktor Taylor Anderson våknet fra sin sprøeste drøm noensinne. Å sove på et prangende hotell i Las Vegas fikk visst fantasien til å løpe løpsk.

Gift. Hun. Med doktor Slade Sain.

Særlig.

Hun nektet å gå ut med en slik skjørtejeger, for ikke å snakke om å vurdere et mer seriøst forhold med ham. Jo da, han var dødsskjønn, og trengte av og til inn i hennes dypeste, mørkeste drømmer, men adresseboken hans inneholdt flere telefonnumre enn telefonkatalogen.

Hvis og når hun giftet seg, skulle hun slett ikke gjøre de samme tabbene som under medisinstudiet. Aldri igjen skulle hun oppleve den uunngåelige utroskapen til en mann hun aldri skulle stolt på i utgangspunktet.

Likevel advarte hjernen hennes om at det ikke hadde vært noen drøm. At hun faktisk hadde giftet seg med Slade.

Kvelden før hadde hun druknet de kleine følelsene sine i nærheten av ham. Hun drakk sjelden, men å være omgitt av Slade og kollegene i en sosial situasjon hadde gjort henne så ille til mote at hun hadde drukket for mye. Hun trodde ikke hun hadde vært dritings, men hun hadde ikke vært seg selv.

Nå for tiden var hun stille og reservert, stødig og stabil. Ansvarlig. Ikke typen som dro til et glorete kapell som hadde julepynt året rundt, og giftet seg med en mann som hun respekterte som en glimrende onkolog, hadde syntes var ufattelig tiltrekkende fra det øyeblikket hun først møtte ham, men syntes var like tåpelig som julenissen, som tydeligvis også var ordinert prest. Hvem skulle trodd det?

Hun telte til ti inni seg, trakk pusten dypt og åpnet øynene. Hun lå i sengen på hotellrommet sitt. Sexy Slade Sain var ikke å se.

Hun kikket mot motsatt side av sengen. Sengetøyet var så rotete. Hvem kunne si om det hadde vært noen andre enn henne der? Det at sengetøyet vanligvis var nesten like ryddig når hun våknet som når hun la seg, betydde ingenting. Virkelig.

Det betydde heller ingenting at hun lå midt i sengen, nesten diagonalt, og med armer og bein i alle retninger. Naken.

Det banket på døren til rommet. «Romservice», lød en mannsstemme.

Romservice? Hun trakk dynen tett om seg. Hun hadde ikke bestilt noe.

Døren til badet gikk opp, og en våt, mørkhåret pinup-modell i bare håndkle – himmel, for noen skuldre og magemuskler den mannen hadde! – løsnet sikkerhetslenken.

Slade var på hotellrommet hennes. Naken og veltrent under håndkleet.

Til tross for at hun så innbitt hadde fornektet fakta, visste hun nøyaktig hva hun hadde gjort med den kroppen. Hvorfor sengetøyet var så rotete. Detaljene rundt hvordan hun hadde konkludert med at det var logisk å gifte seg med Slade, var kanskje litt uklare, men hun hadde visst nøyaktig hva hun gjorde da Slades munn gikk til angrep på henne. Het, svett, grensesprengende sex. Med Slade. Uansett hvor høyt hjernen skrek nei, ropte kroppen dakapo!

«Det var kjapt», sa mannen som hadde gitt henne orgasmer på løpende bånd, anerkjennende til den hotellansatte som skjøv en tralle inn i rommet. Han stanset mannen like innenfor døren. «Jeg tar det herfra.»

Trykket i Taylors hode banket som om hun når som helst kunne få et aneurisme, som ville sprekke. Slades kone. Dette måtte være et mareritt. Eller en vits. Eller en tabbe de kunne rette på med en annullering.

Kunne et par få annullering hvis de hadde tilbrakt natten i sengen med avanserte yogabevegelser ispedd intens trening?

Hun lukket øynene og lot bildene fra natten skylle over seg. Slade som låste opp døren til rommet hennes, løftet henne opp, bar henne til sengen og kledde av henne. Hun hadde knist og kysset ham i nakken da han bar henne over terskelen. Så hadde han kysset henne. Dypt. Hun kunne stadig minnes følelsen av leppene hans mot sine, av kroppen hans mot sin.

De var definitivt ikke aktuelle kandidater for annullering.

For noen bevegelser den fantastiske kroppen kunne prestere. Hendene var magiske. Og munnen? Så avgjort magisk.

Hun åpnet et øye på gløtt for å smugkikke. Han ga romservice-mannen tips, lukket døren, snudde seg og oppdaget at hun stirret.

«God morgen, Tornerose.» Han smilte skjevt, nesten selvklandrende. «Litt av en natt, hva?»

Hun stønnet og trakk en pute over hodet til hun bare så vidt kunne kikke ut forbi den. «Si at det der ikke var virkelig.»

Han trakk på skuldrene. «Det der var ikke virkelig.»

Hun slapp puten og sukket lettet.

«Men hvis ʼdet derʼ viser til bryllupet i North Pole Christmas Bliss Wedding Chapel … Vel, ifølge vigselattesten vår var det veldig virkelig.»

Taylor satte seg opp, fortsatt med dynen tett om seg. En kvalmebølge herjet med innvollene hennes. Der stod han, djevelsk sexy, og hun holdt på å spy. Fantastisk.

«I det ene øyeblikket kysset vi i limousinen omgitt av julemusikk og den sinnssvake peppermyntesprayen sjåføren dusjet oss med hele tiden, i det neste gifter vi oss for å kunne ha sex. Fantastisk sex, forresten. Du tok pusten fra meg.» Han kom mot henne med blå øyne gnistrende av uanstendighet. Hun ristet forferdet på hodet.

«Tilbake», advarte hun, med den ene hånden ut, som om hun avverget en ond ånd. «Det er sinnssvakt. Vi måtte ikke gifte oss for å ha sex.»

Han stanset og klødde seg i hodet. «Ikke at jeg ikke er enig, men det var ikke det du sa i limousinen.»

Med ett ble hun tørst. Uttørket. Og kjempet fortsatt mot trangen til å spy. Hun tvang øynene til å fokusere på ansiktet hans og ikke resten av ham, og blunket. De blå øynene hans advarte om at han visste nøyaktig hva hun hadde sett på, hva hun hadde tenkt, og han var ikke uimottakelig for tankene hennes.

«Du sa at du ikke ville ha sex med meg så lenge vi ikke var gift», minnet han henne på.

Hun hadde sagt det. Midt i de varme, opphissende kyssene hadde hun kastet hansken, ventet at han skulle løpe sin vei eller le henne opp i ansiktet. «Så du giftet deg med meg?»

Han kikket ned på den billige ringen på fingeren sin og trakk på skuldrene. «Tydeligvis.»

Ikke at han virket gladere for det enn hun følte seg, men noen burde skyte henne nå. Hun hadde også ring. En enkel gullring på ringfingeren. Fordi hun var gift. Med Slade.

Slade var ikke drømmemannen, ikke en hun bevisst ville valgt å tilbringe livet med basert på uttenkte kriterier. Han var nettopp en slik hun unngikk å ha noe med å gjøre, for menn som Slade passet ikke inn i livsplanene hennes. Hvordan kunne hun vist slik mangel på dømmekraft?

Metallet om fingeren hennes strammet seg smertefullt. Hvert øyeblikk ville fingeren bli blå og falle av på grunn av blodmangel. Seriøst.

Hun gjorde seg klar til å fjerne ringen, men kunne ikke få seg til det. Nøyaktig hvorfor kunne hun ikke si.

«Vi må snakke om dette.» Han kikket på klokken. «Men vi skal ha presentasjonen vår om en drøy time. Du bør spise noe.»

Hun kikket på den digitale klokken på nattbordet. Pokker. Hun hadde våknet mye senere enn vanlig. Skjønt, hun hadde også vært oppe mye senere enn vanlig.

Ingenting hadde vært vanlig ved kvelden før. Det var som om hun hadde sett noen andre gjøre alle de tingene hun hadde gjort, som om det hele bare hadde vært en drøm.

«Du må gå til rommet ditt», sa hun, med behov for å unnslippe det blå blikket hans.

«Jeg er på rommet mitt. I går kveld ordnet vi det slik at hotellfolkene skal flytte tingene mine til rommet ditt mens vi er på jobb i dag.»

«Nei.» Hun kom til å kaste opp. Uten tvil. Hvordan skulle hun forklare dette for Gracie? Hun skar en grimase. «Jeg vil ikke ha deg på rommet mitt.»

«Forstått.» Det så ikke ut som han heller ville være der. «Men vi er gift.»

ʼGiftʼ hadde kommet ut som et stygt ord, som en dødelig diagnose.

Taylor fikk dårlig samvittighet. Hun hadde sagt at hun ikke ville ha sex med ham så lenge de ikke var gift. Men at en mann giftet seg for å få seg et nummer, det var vel å gå litt langt? Det var et evig renn på soveromsdøren hans, så han kunne ikke ha vært desperat heller. Han måtte ha vært like full som hun.

«Hvordan endte vi opp med å gifte oss?» spurte hun og trakk dynen opp til halsen.

«Du sa at du hadde lyst på sex med meg, men at det ikke var aktuelt med mindre vi var gift. Den alviske limousinsjåføren sa at han visste om et sted som kunne ordne det på kort varsel, og at vi tilfeldigvis var like utenfor. Vi giftet oss og gikk til sengs. Dette vet du. Du var der.»

Hvis hun hadde hatt sans for engangsligg, ville denne natten ha vært vidunderlig. Men hun hadde ikke det. Hun var en moden, profesjonell lege som hadde fått livsvisdom på brutalt vis, og som bevis på det hadde hun ei nydelig, lita jente som hun oppdro alene. Hun hadde sverget på at hun ikke ville ha sex igjen uten å være gift først. Hadde hun vært så tåpelig å tro at ekteskap ville beskytte henne mot fremtidig hjertesorg?

Hun hadde hatt så lyst på Slade. Hadde nok hatt det i månedsvis, selv om hun ikke hadde innrømmet det overfor seg selv. Da den spissørete, en meter høye sjåføren hadde kjørt dem til kapellet, hadde hun sett på Slade og ventet at han skulle le av tilstanden hennes.

Da hun hadde sett at han faktisk vurderte å gifte seg med henne bare for å få ligge med henne, hadde mye av den beskyttende isen rundt hjertet smeltet og gjort henne sårbar, lengtende etter det hun hadde sett i øynene hans. Enten det hadde skyldtes alkoholen, julemagien, eller bare Vegas-galskap, hadde hun villet gifte seg med Slade. Det var fullstendig ulogisk, men hun hadde villet at han skulle ha nok lyst på henne til å gå over kirkegulvet for å få henne.

«Vi var fulle», tilbød hun som en utvei. «Vi kan få en annullering fordi vi gjorde det i påvirket tilstand.»

Ansiktsuttrykket hans ble forpint. «Kanskje det.»

Hendene hans gikk til hoftene. Hun måtte tvinge øynene sine oppover for at de ikke skulle vandre lenger ned enn til ansiktet hans. Mannen var vakker, det skulle han ha.

«Jeg var ikke edru», fortsatte hun. Hodet hennes verket, og sprøtt nok ville hun ha ham, men det kunne hun ikke si. «Uansett vil jeg ha skilsmisse.»

*

Slade trakk fingrene gjennom håret og så på Taylor, som grep om dynen som om hun ventet at han skulle rive den bort og forvente at hun skulle gi ham hans ekteskapelige rett, enten hun ville eller ikke. Hadde hun virkelig så lave tanker om ham? Til tross for at han ikke hadde kunnet si ʼjaʼ fort nok kvelden før, hadde han ikke mer lyst til å være gift enn det virket som hun hadde.

Sannsynligvis mindre.

Riktignok hadde han vært tiltrukket av henne fra det øyeblikket han traff henne. Men selv om han kunne sverge på at hun følte en liknende gnist, hadde hun avvist forsøkene hans på å utvikle forholdet deres.

Helt til kvelden før.

Kvelden før hadde hun sett på ham, og han hadde blitt trollbundet, som ved magi.

Han trakk pusten dypt. «Skilsmisse er greit for meg. Jeg planla ikke å ta med en kone tilbake fra Vegas.»

Eller fra noe annet sted. Fremtiden stod klart for ham, og en kone passet ikke inn i planene. Han hadde viet livet til brystkreftforskning og bare det.

Ekteskapet med Taylor hadde vært forhastet, resultatet av alkohol og Las Vegas-galskap, og var slett ikke likt ham. Kvinnene i livet hans var midlertidige, ikke permanente skikkelser. Han foretrakk det slik.

Skilsmisse virket perfekt. Ekteskapet ville føye seg inn i rekken av ʼdet som skjer i Vegas, forblir i Vegasʼ.

Gudskjelov at hun ikke hadde illusjoner om å leve lykkelig alle sine dager eller klissete romantikk. De fikk forklare kvelden før med alkohol og alvorlig svekket dømmekraft.

Kanskje det virkelig var noe ved Vegas som gjorde at folk ble uvørne og oppførte seg annerledes enn vanlig. Eller kanskje det hadde vært den lille alviske sjåføren, som stadig blåste peppermyntespray inn i bilen og hadde fortalt at de var ved bryllupskapellet, som hadde fått ideen til å virke rimelig. Hadde sprayen vært narkotisk?

«Fint.» Taylor løftet haken en smule. «Da er vi enige om at dette var en feil, og skaffer skilsmisse eller annullering eller hva man nå gjør i slike tilfeller.»

«Jeg skal ringe advokaten min mandag morgen.» Lettet skjøv han trallen bort til sengen og så ned på kvinnen som hadde ført ham til seksuelle høyder han aldri før hadde opplevd. Kanskje peppermyntegreia egentlig hadde vært et slags afrodisiakum.

Selv etter ekteskapsfadesen ville han fortsatt ha henne. Enda mer enn han hadde gjort før han kysset den avhengighetsskapende munnen. Hun hadde smakt av polkagris, glede og magi. Kyssene hadde fått ham til å føle seg som en guttunge som hadde fått nøyaktig det han ønsket seg til jul.

Og så han som ikke engang hadde feiret jul siden han var tolv.

«Nå som det er fastslått, er det ingen grunn til at vi ikke kan nyte resten av helgen. La oss spise før maten blir kald.»

Hun foldet armene over brystet, stadig med dynen opp til halsen. «Ikke lat som vi plutselig er venner, bare fordi begge vil skilles. Vi er ikke det, og vi kommer ikke til å nyte resten av helgen. I hvert fall ikke på den måten du mener.»

«Greit. Vi kommer ikke til å nyte resten av helgen.» Han orket ikke å krangle. «Men vi er ikke fremmede for hverandre.» Han overså det foraktelige blikket hennes og sin egen irritasjon over at hun behandlet ham som om han hadde skabb, tok lokket av et fat og begynte å smøre på en skive. «Vi har vært kolleger i et års tid.»

«Du treffer meg på jobb.» Hun betraktet handlingene hans med stor interesse. «Det gjør oss ikke til venner. Og det gjør heller ikke denne natten.»

Hun måtte være utsultet. Mens de tilfredsstilte én hunger, hadde de skaffet seg en ny. Han hadde bestilt litt av alt, for han visste ikke hva hun likte. Bortsett fra kaffe. På klinikken så han henne stadig drikke kaffe som om det var ambrosia. Det var underlig hvordan han kunne ta seg i å vente på at hun skulle ta den første slurken, hvordan han pleide å smile av nytelsen i ansiktet hennes når hun hadde gjort det. Denne natten hadde han fremkalt nytelse i ansiktet hennes som hadde overskygget alt annet han hadde sett.

«Jeg hører hva du sier.» Han satte seg på sengen og viftet med en ristet brødskive foran henne. Han likte hvordan blikket hennes fulgte den. «Men siden vi er enige om at vi begikk en tabbe, en vi skal rette opp, skjønner jeg ikke hvorfor vi ikke kan være venner og gjøre det beste ut av situasjonen.»

Hun skulte tilbake mot ham. «Vi blir aldri venner.»

Hun grep skiven, tok en bit, lukket øynene og ga fra seg et sukk som ga ham lyst til å skyve henne bakover på sengen og, venner eller ikke, smake henne på nytt.

Kanskje ville hun foretrekke at han fortalte henne hvor godt han likte måten hun nettopp hadde slikket smuler fra de pene leppene sine på? Hvor mye han, nå som han visste at ekteskapsbrudd ville bli uproblematisk, så frem til å ligge med henne igjen. For tross all kjeftingen hennes var han ikke blind. Hun kikket enda mer begjærlig på ham enn hun hadde kikket på det brødet. Enten hun ville innrømme det eller ikke, var hun like påvirket av ham som han av henne. Kjemien mellom dem var fenomenal.

Hun lente seg mot trallen, fant kniv og syltetøy, og nikket mens hun smurte den rosa blandingen på det som var igjen av brødskiven. Ingen enkel oppgave, ettersom hun nektet å slippe dynen, selv om han hadde sett hver centimeter av henne for bare litt siden.

«I tilfelle du skulle trenge en påminnelse, hadde vi det bra i natt.»

«Ikke jeg.»

«Ikke lyv.» Han hadde vært til stede. Hun hadde ikke spilt. «Det hadde du.»

«Greit», medga hun med en god porsjon sarkasme. «Du er god i sengen. Enhver kan bli god med så mye øvelse, og vi vet begge at du har hatt det.»

«Mye øvelse?» Han hadde ikke levd noe munkeliv, men gikk ikke rundt og plukket opp tilfeldige kvinner hver kveld heller. Riktignok forpliktet han seg aldri, men kvinnene han hadde samkvem med, forstod situasjonen. Han unngikk kvinner med ekteskapsplaner. «Vil du diskutere det tidligere sexlivet mitt?»

«Ikke egentlig.» Så bleknet hun. «Skjønt, vi bør kanskje diskutere sykdommer og slikt.»

Han hevet et øyebryn. «Du har en sykdom?»

«Nei.» Hun lød forferdet nok til at han trodde henne. De burde diskutert alt dette kvelden før. Og prevensjon. For for første gang i sitt liv hadde han ikke brukt kondom.

Slade ble stram i halsen. Ikke bare hadde han giftet seg, men han hadde hatt ubeskyttet sex. Hvor dum gikk det an å bli?

Hvorfor hadde sexen vært så bra? Fordi de ikke hadde gummi mellom seg? Han tvilte. Det hadde vært noe mer, noe spesielt ved å kysse Taylor.

Dessuten hadde de brukt kondom første gang. Det var de neste himmelfartene som hadde blitt foretatt uten. Han hadde bare hatt ett kondom i lommeboken, og de hadde fortsatt vært ruset på Las Vegas-luften, eller hva det nå enn var som hadde fjernet hemningene deres.

«Har du?» spurte hun.

«Jeg har ikke akkurat vært og testet meg nylig.» Det hadde ikke vært nødvendig. Han hadde aldri før hatt sex uten beskyttelse og drev ikke med andre høyrisikoaktiviteter. «Det er et års tid siden siste sjekk, men jeg donerer blod jevnlig og har alltid fått normale resultater.»

Hun så mistenksomt på ham. «Når donerte du sist?»

«For omtrent to måneder siden.»

Lettelse skylte over ansiktet hennes. «Ingen brev som har fortalt om unormale funn?»

Han ristet på hodet. «Ingen brev. Hva med deg?»

Blikket hennes møtte ikke helt hans. «Jeg har bare vært sammen med en mann, og det er flere år siden, under studiene. Jeg har blitt sjekket et par ganger siden da. Alt i orden.»

Selv om det var urimelig, var tanken på Taylor med en annen mann plagsom. Sjalusi bøyde fingrene hans og sendte hjernen på ferie.

«Han måtte ikke gifte seg med deg for å få ligge med deg, da?»

Slade angret øyeblikkelig på det sarkastiske spørsmålet, særlig da Taylor med blekt ansikt og tårevåte øyne så på gullringen han hadde satt på fingeren hennes.

«Nei, Kyle giftet seg ikke med meg, men jeg trodde at han kom til å elske meg resten av livet. Dumme meg.»

Godt at hun ikke ønsket seg dette ekteskapet mer enn han gjorde. Han ville ikke likt å såre henne slik den tosken hadde. «Hva skjedde?»

Hun trakk på skuldrene. Dynen gled ned av en skulder. «Han giftet seg ikke med meg og elsket meg ikke resten av livet sitt. Det er alt.»

Neppe, men han ville ikke presse henne. «Jeg er lei for det.»

«Ikke jeg.» Taylor satte opp en likegyldig mine som han mistenkte hun hadde perfeksjonert helt siden bruddet, og tok en skjefull egg. «Han var en arrogant dritt.» Hun forsynte seg med et jordbær. «Mm, dette var godt.»

«Apropos godt … Denne natten var virkelig spektakulær, med unntak av de ekteskapsgreiene.»

Hun møtte blikket hans, nikket, og sank sammen. «Å, Slade, hva har vi gjort?»

At hun sa navnet hans fremkalte bilder fra natten før. Inntil da hadde han aldri hørt henne si fornavnet sitt. «Vi giftet oss, men det kan vi rette på. Så snart som juridisk mulig.»

«Det er sinnssvakt at vi giftet oss. Hvorfor gjorde vi det? Vi er ikke forelsket, kjenner hverandre knapt, og jeg liker deg ikke engang.»

Han smilte skjevt. «Jeg som alltid har trodd at du har ventet på at jeg skulle få deg til å tenke på min måte.»

«Kanskje profesjonelt, men ikke når det gjelder romantikk.»

«Jeg gjør en god jobb som onkolog.»

«Det gjør du.» Hun krympet seg. «Jeg mente det ikke slik.»

«Hva mente du, da?»

«Bare at jeg alltid har trodd at du var en flørt som ikke tok livet alvorlig.»

«Jeg tar jobben min veldig alvorlig.» Jobben var det viktigste i livet hans. Ville alltid være det. «Jeg bryr meg om pasientene mine og mener jeg gir dem best mulig omsorg.»

«Det gjør du. Det er bare …» Hun tidde.

«Det er bare hva?»

«Jeg har vel latt privatlivet ditt påvirke min vurdering av deg profesjonelt.»

«Hva vet du om privatlivet mitt?»

Hun ble rød. «Ikke stort. Bare sladder, egentlig.»

«Ikke at man bør høre på sladder, men hva sier sladretaskene?»

«At du stadig er ute med ulike kvinner.»

«Du synes jeg ikke bør det?»

Hun sukket. «Det spiller ingen rolle hva jeg synes om privatlivet ditt. Vi skilles, og ingen trenger noensinne å få vite om dette.»

Slade nikket. «Enig. Vi finner ut av det juridiske på mandag og avslutter dette så smertefritt som mulig.»

Hun sendte ham et håpefullt halvsmil. «Hvis vi er heldige, finnes det en slags ʼbare tullet, jeg har ombestemt meg fordi jeg var dum i Vegasʼ-paragraf.»

*

Gudskjelov at Slade følte det på samme måte. De visste at de hadde begått en forferdelig tabbe og ville gjøre det beste ut av en klein situasjon.

Ikke at hun kunne fatte at han hadde giftet seg med henne.

Fyren kunne få de kvinnene han ville, og gjorde det vanligvis også, ifølge de kvinnelige kollegene hennes. Hvorfor skulle han gifte seg med henne? Taylor måtte innrømme at hun var kjedelig, satt og hjemmekjær. Hennes form for moro var en god bok i badekaret eller en lekestund med Gracie. Drømmetilværelsen hennes ville kjedet vettet av ham.

Ut fra det hun visste om Slade, kunne de ikke vært mer forskjellige.

Motsetninger tiltrekker hverandre.

Hun rykket til av den indre stemmen som lekte djevelens advokat. Greit, hun måtte innrømme at hun hadde lyst til å rive håndkleet av Slade og få det dakaponummeret. Ikke at hun gjorde mer enn å pakke dynen rundt seg, gripe kaffekoppen, og gå med hevet hode inn på badet for å dusje.

Hun måtte ta seg sammen nå, for de skulle holde en presentasjon for en gruppe onkologer, farmasøyter, markedsføringsfolk og andre om fordelene ved en ny kreftmedisin de hadde jobbet med.

Etter hvert burde hun også fortelle Slade at i tillegg til å bli gift hadde han også blitt stefar til en seksåring.

Hun krympet seg.

Ja, det ville nok gjøre Slade desperat etter å finne en døgnåpen skilsmissedomstol i Vegas.

Hun hadde et bilde av Gracie på skrivebordet på jobben, men tvilte på at Slade noensinne hadde vært inne på kontoret hennes. Ja, de jobbet på samme kreftklinikk, men før de ble utvalgt til å dra på denne konferansen, hadde de aldri egentlig hatt noe med hverandre å gjøre. Bortsett fra når han hadde skremt vettet av henne ved å be henne ut.

For hun unngikk menn som Slade.

Hadde gjort det i årevis.

Forrige gang hun ikke gjorde det, hadde hun endt opp gravid og alene.

Hun ble kvalm. Etter første gang hadde ikke hun og Slade brukt prevensjon. Han hadde bare hatt ett kondom, og de hadde vært for yre til å tenke over risikoen ved ubeskyttet sex.

Hvor dum var hun, egentlig? Og han?

Hun var ikke på riktig sted i menstruasjonssyklusen til å bli gravid, men det ville være tåpelig å avvise muligheten.

Hånden gikk til magen. Var hun det? Huden hennes ble dekket av fuktighet som ikke hadde noe med dusjen å gjøre. Hun elsket Gracie av hele sitt hjerte, men hadde aldri planlagt å få flere barn. Ikke uten å finne en mann som oppfylte alle kriterier for drømmeprinsen, noe som omfattet hva slags far han ville være for Gracie.

Skjønt, hun hadde aldri planlagt å gifte seg med en mann hun knapt kjente heller.

Foreldrene hennes ville bli så stolte. Særlig. Denne helgen ville bare gjøre dem enda mer skuffet over henne. Igjen.

Hun gikk ut av dusjen og så på den halvtomme kaffekoppen, plukket den opp og helte den lunkne væsken  i vasken.

Ingen kaffe eller andre ting som var usunne for gravide, før hun visste sikkert at hun og Slade ikke hadde skapt et nytt liv.

Slade lente seg bakover i stolen og betraktet den imponerende kvinnen sjarmere publikum med sine smil og vittigheter.

Taylor gikk gjennom lysbildepresentasjonen de hadde satt sammen om dataene som onkologiklinikken deres, Nashville Cancer Care, hadde samlet om Interallon, en ny eksperimentell kreftmedisin de hadde brukt med hell som del av et nasjonalt forskningsprosjekt. Remisjonsraten for metastatisk brystkreft hadde økt med førti prosent hos pasienter som hadde fått prøvemedisinen – sammenliknet med eksisterende behandlingsformer. De hadde tro på snarlig godkjenning fra helsemyndighetene.

Taylor skjøv en lys hårlokk inn bak øret og pekte med laserpekeren mot et bestemt datasett.

Han hadde trukket fingrene gjennom det håret den natten. Ikke at man kunne se hvor langt og frodig det var i den stramme knuten. Heller ikke kunne man se hvor nydelige de store, grønne øynene var bak brillene med svart innfatning. Og man kunne definitivt ikke se hvor het og lidenskapelig kroppen hennes var under den tekkelige, grå buksedressen.

Hun var innbegrepet av en profesjonell forretningskvinne, som presenterte data for en flokk med helsepersonell som aldri ville kunne verdsette hvor fantastisk hun var.

Slade så utover gruppen og oppdaget flere menn som betraktet henne med glimt i øyet. Vel, kanskje enkelte faktisk så hvor fantastisk hun var, men hun var hans. Hans kone.

Han kunne ikke tro at det hadde gått så langt.

Han hadde sjelden vanskeligheter med kvinner, men med Taylor hadde det vært annerledes. I månedsvis hadde han forgjeves forsøkt å overbevise henne om å gi ham en sjanse. Stadig hadde han innledet samtaler, men hun hadde bare avsluttet dem og unngått ham.

Hun sa et ord feil og gjorde narr av seg selv, så publikum lo. Slade oppdaget at flere av mennene virker stadig mer betatt av kvinnen på scenen.

Hjernen hans – eller egoet? – begynte å skrike: Min. Min. Min.

«Så …» Hun smilte nok et fortryllende smil til tilhørerne. «Nå skal jeg overlate podiet til doktor Slade Sain, som vil presentere konkrete saksstudier, og deretter vil vi besvare alle spørsmål sammen.»

De passerte hverandre idet han inntok podiet, og hun vendte tilbake til stolen ved siden av hans ved et bord fremst i auditoriet. Han forsøkte å møte blikket hennes, smile til henne og si at hun hadde gjort en god jobb, men hun så bevisst vekk.

Det irriterte Slade.

Det sydet i ham på vei til podiet, der han gjorde noe nesten like dumt som å sette en ring på fingeren til en kvinne han ikke kunne gi annet enn knuste drømmer.

«Mine damer og herrer, gi min kone en applaus for den glimrende innsatsen.»

Taylor ble blek.

Slade ble det nok også. Hva var det han nettopp hadde gjort?

Flere av dem i publikum som kjente dem, gispet overrasket. Et par kom med gratulasjoner.

Taylor virket irritert da blikkene deres møttes, men så klistret hun på seg et smil for forsamlingen.

Folk roet seg, og Slade ble seriøs, selv om han nettopp hadde offentliggjort tabben deres. Han hadde tro på fordelene ved Interallon, og tross privatlivet deres var det hans og Taylors jobb å opplyse kollegene og involvere andre i forsøkene, mens det farmasøytiske selskapet forsøkte å få helsemyndighetene til å fremskynde godkjennelsen.

Han gjennomgikk studiene deres og svarte på spørsmål, før han pekte på en av kollegene som hadde rukket opp hånden. Legen hadde vært sammen med ham og Taylor kvelden før, men de hadde forlatt ham og en håndfull andre da de dro av sted i limousinen.

«Beklager at jeg endrer tema, men når ble du og doktor Anderson gift?»

«I går kveld.» Slade kikket på Taylor. De grønne øynene lynte av sinne bak brillene, men hun smilte fortsatt. Han ville utvilsomt få en skjennepreken etter presentasjonen. Det fortjente han. «Neste spørsmål.»

Mannen rakte opp hånden igjen før Slade fikk pekt ut en annen person. «Du og doktor Anderson giftet dere i går kveld? Da dere dro etter middagen?»

Taylor reiste seg, gikk bort til podiet og tok mikrofonen. «Doktor Ryan, doktor Sain og jeg ber om at personlige spørsmål spares til senere. Akkurat nå vil vi helst ha spørsmål om Interallon og suksessen vi og andre klinikker har med denne fenomenale ressursen.»

Mannen nikket. Øyeblikkelig ga Taylor ordet til en annen, og besvarte et spørsmål om bruk av medikamentet kombinert med eksisterende behandlingsformer.

«På nåværende tidspunkt har forsøkene med å kombinere Interallon med andre metoder så vidt begynt. Nashville Cancer Care vil sette i gang et slik forsøk over nyttår.»

En ny flom av spørsmål fylte resten av tiden, og ingen nevnte giftermålet igjen før etter at foredraget var over. Flere av kollegene deres tok dem i hånden, klappet dem på ryggen og gratulerte.

«Den forutså jeg ikke», kommenterte doktor Ryan og så fra den ene til den andre av dem. «Jeg visste ikke engang at dere var sammen.»

Slade så på ham med smale øyne. Cole Ryan var en av dem som hadde sett på Taylor som om hun var et sukkertøy da hun stod på scenen. Et knurr boblet i Slades strupe, men han klarte å undertrykke det.

Taylor lukket den bærbare PC-en og plukket opp mappen med notatene sine. «Jeg foretrekker å holde privatlivet mitt privat. Doktor Sain og jeg er åpenbart uenige der.»

«Doktor Sain?» Ryan humret og slo Slade på ryggen igjen. «Kaller din kone deg doktor Sain?»

Slade kikket mot Taylors skulende blikk. Han var en idiot. Han fortjente sinnet hennes. Han visste ikke engang hvorfor han hadde kommet med den tåpelige kunngjøringen. Bortsett fra at han hadde blitt overveldet av sjalusi. «Når hun er opprørt.»

«Trøbbel allerede. Der har du Vegas-brylluper.» Mannen lo igjen, uvitende om hvor mye han gikk Slade på nervene. Det var rart, for vanligvis likte han legen, som også jobbet i Nashville.

«Vel, gratulerer likevel.» Cole sendte dem et skjevt blikk. «Uansett hvor lenge det måtte vare.»

Slade pakket kofferten og fulgte Taylor ut i korridoren som førte til hotellets hovedfoajé.

Taylor sa ikke ett ord til ham før de var gjennom foajeen og alene i heisen. Der lukket hun foraktelig øynene og trakk pusten dypt. Da hun åpnet øynene igjen, lyste fortsatt sinnet i dem. «Hvordan kunne du finne på å forkynne det under presentasjonen?»

«Jeg skulle ikke sagt noe.»

«Du gjorde presentasjonen vår til en vits», glefset hun mot ham.

«Det gjorde jeg ikke.»

«Jo, det gjorde du. I stedet for å fokusere på det du sa, var halvparten av forsamlingen opptatt med å twitre at vi er gift.»

«Du overdriver.» Han håpet at hun overdrev.

«Jaså?» Hun tok frem telefonen sin. «Denne har summet som besatt siden du kom med den kommentaren. Glem at ekteskapet vårt bare er tull. Hvordan våger du å latterliggjøre arbeidet mitt?»

«Det var ikke det jeg gjorde.» Hun hadde rett. De skulle skilles fortest mulig. Jo færre som visste, desto bedre.

«Det var nøyaktig det du gjorde.» Hun skar tenner og utstøtte en mellomting mellom et knurr og et sukk.

«Du har rett», samtykket han. «Jeg skulle ikke sagt det. Jeg er lei for det, Taylor.»

Det lot til å ta piffen ut av henne, som om hun ikke hadde ventet at han skulle beklage. I stedet for å si mer bare himlet hun med øynene.

Heisen pep, og døren gled opp. Hun praktisk talt løp ut. Slade fulgte etter. Blikket hans forble på henne mens hun strenet bort til døren sin, lette frem nøkkelkortet og satte det i. Han kom frem akkurat idet hun skjøv døren opp og gikk inn, uten å vente på ham.

Slade nølte et sekund, før han grep tak i døren innen den lukket seg, og gikk inn for å prøve å bøte på skaden han hadde forårsaket.

Han var ikke særlig god til å være ektemann.

Godt at han ikke hadde tenkt å være det så lenge.

Taylor så rundt seg på hotellrommet og hadde lyst til å skrike. Dette var ikke hennes ting.

Det var Slades ting.

Blodet kokte i henne. Hvordan kunne han være så dum å fortelle at de var gift? Nå visste alle det. Og det like før jul. Var det mulig?

Hun kastet vesken på sengen. Så krympet hun seg da hun kom på at PC-en fortsatt var inni. Hun sjekket telefonen for å se hvem den siste tekstmeldingen var fra. Foreldrene? De ville utvilsomt få høre om hennes siste ʼstore feilstegʼ veldig snart.

Meldingen var fra Nina. Fantastisk. Hadde venninnen hennes sagt noe til Gracie? Hun håpet virkelig ikke det. Ikke snakk om at hun ville at Gracie skulle få vite hvor erkedum moren var.

Jeg så nettopp at du har giftet deg med Slade Sain! Er det sant? Har du holdt dette hemmelig for meg? Jeg din beste venninne, og jeg ante ikke at dere var sammen!

«Vi må snakke sammen.»

Slades ord fikk Taylor til å spinne rundt. «Du må ut av rommet mitt.»

«Dette er vårt rom.»

«Forsvinn.»

«Taylor.» Han trakk fingrene gjennom håret. «Beklager at jeg rotet det til. Dessverre kan jeg ikke ta tilbake ordene.»

«Jeg ville ikke at noen skulle vite at jeg har giftet meg med deg!»

Noe som minnet om et såret uttrykk, gled over ansiktet hans. «Ikke at jeg vil være gift, jeg heller, men er jeg en så stor taper at du skammer deg over meg?»

Overrasket over at han virket oppriktig støtt, sank Taylor ned på sengekanten og sukket. «Dette er sinnssvakt. Jeg vil ikke krangle med deg, Slade. Jeg vil ikke såre. Jeg vil ikke ha deg her. Jeg vil ikke være gift med deg. Jeg vil ikke at noen skal vite det. Jeg vil ikke møte kollegene våre under middagen i kveld.»

Han mildnet og knelte foran henne. Øynene hans gransket hennes. «Så hva er det du vil, Taylor?»

Selv om han ikke rørte henne, fikk nærværet hans det til å skjelve i henne. Sannsynligvis skyldtes det avsky for ekteskapet. «Glemme at dette noensinne skjedde, og ikke å være gift med deg, av alle mennesker.»

«Av alle mennesker? Au.»

«Beklager hvis jeg er sårer egoet ditt, men ikke lat som det er noe mer enn det.» Hun ønsket at han ville flytte seg. Hvordan kunne hun unngå å se på ham når han knelte rett foran henne? «Ja, vi hadde bra sex, men vi er ikke forelsket, og vi kommer aldri til å bli det. Dette var en tabbe, som nå attpåtil er offentlig. Og mest av alt vil jeg ikke at Gracie skal oppdaget det.»

«Hvem er Gracie?»

«Datteren min.»

Sjokk fylte øynene hans. Et øyeblikk trodde hun at knærne hans ville gi etter. «Du har en datter?»

«Ja, jeg har en datter.» Hun snøftet. Jammen bra at Slade ikke var drømmemannen, for reaksjonen hans på nyheten ville knust alle hans sjanser.

Han ristet på hodet, litt blek. «Du har ikke noen unge.»

Han lød så skråsikker at Taylor fikk lyst til å le.

«Jo da. Kanskje du la merke til strekkmerkene langs hoften min da vi …» Hun ble varm i kinnene.

«Du har en nydelig kropp, Taylor.» Tonen hans var like mild som tidligere, men han hadde et fortumlet uttrykk i øynene. «Og ikke flere strekkmerker enn andre kvinner får av litt vektendringer.»

Huff. Hun hatet at tankene gikk til ham med andre kvinner. Skjønt, han byttet kvinner like fort som Kyle hadde gjort, så hvorfor skulle ikke tankene gjøre det? Han var en rundbrenner. En hun skulle skilles fra.

«Vær så snill. Jeg har fått barn. Jeg vet hvordan kroppen min har endret seg.»

«Du har en nydelig kropp, Taylor», gjentok han, så likefrem at noe brast dypt inne i henne, selv om ordene hans bare betydde at han ikke hadde sett skikkelig på henne.

«Kroppen til en kvinne som har fått barn. Hadde du fulgt med i natt, ville du innsett det.»

Han reiste seg og gikk gjennom rommet. Da han snudde seg mot henne, møtte han ikke blikket hennes. «Når? da»

«Gracie er seks.»

Han ble stram i ansiktet. Kjeven jobbet seg langsomt frem og tilbake. «Fyren på medisinstudiet?»

Hun nikket. Hvordan våget Slade å se så anklagende på henne? Han hadde ingen rett til å dømme henne! «Bravo. Selvsagt er han Gracies far. Jeg har jo fortalt at han er den eneste jeg har vært sammen med.»

«Det er andre måter kvinner kan bli mødre på, Taylor», påpekte han tålmodig. «En sterk, vellykket kvinne som deg kunne ha oppsøkt en fruktbarhetsklinikk.»

Sterk, vellykket kvinne? Ha, for øyeblikket ville hun bare krype sammen og gråte. Hvor sterkt og vellykket var det?

«Som sagt kjenner du meg ikke. Dette beviser bare poenget mitt.»

«Noe jeg prøvde å rette på flere ganger, men du ville ikke la meg bli kjent med deg.»

«Selvsagt vil jeg ikke la deg bli kjent med meg. Du har ødelagt livet mitt.» Hun gråt nå. Hun ville ikke gråte, men helt siden han nevnte sin kone under presentasjonen og telefonen hadde begynt å dirre i vesken hennes, hadde hun kjent trang til å gråte. Det var umulig å holde tårene tilbake. Ja, sterk og vellykket, det var sannelig henne. Bare spør foreldrene.

«Vær så snill, ikke gråt, Taylor.» Han lød nesten like fortapt som hun følte seg. «Jeg vil få deg til å smile, ikke gråte.»

Å gråte foran ham var det siste hun ville, men hun fikk ikke stanset tårene. Hun gråt på grunn av foreldrene og hvor skamfulle hun ville gjøre dem. Igjen. Hun gråt på grunn av Gracie og hvordan dumheten ville påvirke henne. Og hun gråt på grunn av seg selv, fordi hun etter seks eksemplariske år så lett hadde blitt ført på ville veier.

«Fortell meg hvordan jeg kan gjøre situasjonen bedre.»

«Gå din vei.»

Han stirret lenge på henne, så nikket han kort. «Jeg er lei for at jeg har rystet deg slik, Taylor. Jeg skal gå. Jeg har uansett et møte i tolvtiden, men jeg kommer tilbake senere for å skifte til middag. Jeg håper du vil være klar for å snakke, for enten vi liker det eller ikke, så er vi gift, og folk vet det, og vi trenger en plan for hvordan vi skal håndtere dette best mulig.»

«Jeg hørte et rykte i dag.»

Slade krympet seg. Han burde visste bedre enn å ta telefonen da han så hvem som ringte. «Hei, pappa.»

«Stemmer det, sønn?»

«Det kommer an på hva det er.»

«Har du giftet deg?»

Hvordan skulle han svare faren? Den beste mannen han noensinne hadde kjent? En mann som verdsatte ekteskapet, en mann som hadde mistet sin kjære kone, Slades mor, på grunn av kreft, og fortsatt kjente båndet til henne i hjertet, selv om han hadde vært gift i flere år med en flott, ny dame.

Slade kunne ikke lyve til faren. «Jeg antar enkelte rykter stemmer.»

Stillhet.

«Jeg må tilstå at jeg er overrasket», sa faren langsomt. Mer stillhet. «Er hun gravid?»

Slade ble varm i ansiktet. Ikke at han kunne laste faren for at han spurte. Alle som virkelig kjente ham, visste at han hadde planlagt aldri å gifte seg, at han hadde viet livet til medisinen og til å finne en kur mot en sykdom han hatet.

«Ikke det jeg vet. Men hun har en unge alt.» Hadde det siste vært et sjokk? Ikke bare hadde han giftet seg, men også blitt far. Ikke at det betydde stort. Han ville neppe møte Taylors datter. De skulle skille seg, late som ingenting av dette hadde skjedd, og legge tabben bak seg.

Det var nettopp det som måtte skje, så hvorfor gikk bildet av Taylors tårer gjennom hodet hans og fikk ham til å ønske at livet var annerledes? At han var annerledes?

På den annen side, hadde han ikke alt som tolvåring lært at ønsker ikke gikk i oppfyllelse? Da ville jo moren fortsatt levd. Det var han overbevist om.

Mer stillhet.

«Du virker ikke særlig glad til å være nygift. Alt i orden, sønn?»

«Ja da.»

«Du har ikke rotet deg opp i noe, vel? Dette er bare så uventet.»

Slade kunne nesten ha ledd. «Nei da, pappa.»

I hvert fall ikke slik faren mente.

«Vel, så gratulerer.»

Gratulerer. Fordi han hadde giftet seg. Og blitt far. Hvorfor føltes det som om slipset kvalte ham?

«Hun må være noe for seg selv», fortsatte faren.

Bilder fra kvelden før lynte gjennom Slades hode. Av å le sammen med Taylor, av å holde hånden hennes idet de satte seg i limousinen for å dra fra hotellet, av å kysse i baksetet på limousinen, av hvordan hjertet hadde hamret da han satte ringen på fingeren hennes og lovet henne evig troskap …

Kanskje han virkelig hadde rotet det til for seg, for uansett hvor lite han ville være gift, eller tenke over det faktum at hun var mor, så ville han ha Taylor i livet sitt.

Bare hun ikke hadde vært så komplisert. Bare de ikke hadde giftet seg.

«Taylor er noe for seg selv», tilstod han, før han innså hvor mye han egentlig hadde avslørt med de ordene.

«Godt å høre. Etter at moren din døde, unngikk du å komme nær folk. Jeg er glad for at du har truffet en som er verdt risikoen.»

Slades ribbein truet med å knuse innholdet i brystkassen. Han hadde ikke unngått å komme nær folk. Han hadde bare besluttet å vie livet til å bekjempe brystkreft. Faren forstod ikke det. Kanskje kunne ingen det.

«Pappa, jeg liker ikke å legge på så snart.» Ingen egentlig løgn. Han elsket faren, og han likte vanligvis å snakke med ham, men ikke i dag. «Men jeg er på vei til et jobbintervju med Grandview Pharmaceuticals.» En drømmejobb som ville gi ham alle muligheter til å oppnå sitt livsmål. «Jeg ringer neste uke, når jeg er tilbake i Nashville.»

«Hei, vennen, hvordan har du hatt det på skolen i dag?» sa Taylor på telefonen til datteren.

«Fint. Tante Nina sa jeg er veldig smart.»

Selv om de ikke var i slekt, hadde Gracie kalt Taylors beste venninne «tante» så lenge Taylor kunne huske.

«Tante Nina har rett. Du er smart. Og veldig pen.»

Gracie kniste. «Det sier du alltid.»

«Fordi det er sant.»

«Jeg savner deg, mamma.» Gracies stemme lød som en blanding av trist og sutrete.

«Jeg savner deg også.» Mer enn ord kunne uttrykke.

«Når kommer du hjem?» ville Gracie vite.

«Jeg flyr hjem i morgen ettermiddag. Du og tante Nina skal hente meg på flyplassen.»

«Tar du med en premie? Tante Nina sa at hvis jeg var snill når du var borte, ville jeg få en presang.»

«Så det sa tante Nina? Så nær jul? Vel, hvis hun sa det, har hun nok rett.»

Gracie snakket med henne i noen minutter til, før hun ga telefonen til Nina.

«Hun er virkelig noe for seg selv, eller hva?» sa Nina øyeblikkelig i telefonen.

«Jeg håper hun ikke har skapt for mye vansker.»

«Tuller du? Jeg elsker å ha henne her. Hun har hjulpet meg med å pynte huset. Du kjenner meg, jeg er aldri ferdig med ting uken etter Thanksgiving. Men i år er jeg ute i kjempegod tid, og hun og jeg koser oss skikkelig med forberedelsene.»

Taylor forstod. Gracie elsket julen nesten like høyt som moren sin. Hun hadde utvilsomt hengt julepynt over hele Ninas leilighet.

«Fint. Da de fortalte meg at jeg skulle på denne turen, gikk tankene først til hva jeg skulle gjøre med Gracie. Jeg har aldri dratt fra henne før.»

«Er du sikker på at tankene ikke gikk til å få en tidlig julegave fra en viss sexy onkolog? Eller kanskje dere bare ble revet med under mistelteinen?»

Taylor sukket. Hun hadde visst at Nina ville spørre om Slade. Særlig fordi hun ikke hadde svart på en eneste tekstmelding fra Nina eller noen andre venner og kolleger. Hva skulle hun si? Ja, jeg rotet det til igjen. Det er det jeg er flink til når det gjelder det motsatte kjønn.

«Du kan like gjerne fortelle det, for du vet at du kommer til å gjøre det. Bestevenninner, husker du?»

«Jeg husker.»

«Så hva er greia med at du har blitt kona til Doktor sexy?»

Taylor krympet seg. «Jeg håper du ikke stilte det spørsmålet foran Gracie.»

«Hun ser på TV og følger ikke med på seg det jeg sier.»

«Ikke regn med det. Hun får med seg mye mer enn folk tror.»

«Greit, jeg går inn på kjøkkenet.» Det oppstod en liten pause. «Så, fortell meg om det jeg leste, er sant.»

«Det er sant.»

Nina hvinte. «Du og doktor Sain giftet dere? Så romantisk! Fortell meg alt.»

«Det var ikke noe romantisk ved det.» Noe som ikke stemte helt. Full eller ikke, så hadde han vært kjærlig da han satte ringen på fingeren hennes, løftet hånden hennes og plasserte et kyss på gullringen. Bare minnet ga henne gåsehud.

«Du giftet deg med den mest sexy mannen vi vet om, og så var det ikke noe romantisk ved det?»

Hun bet seg i underleppen. «Ikke egentlig.»

«Altså var det i det minste noe romantisk som foregikk», konkluderte Nina. «Dette er stort. Du er gift. Jeg kan ikke fatte det.»

«Da er vi to.»

«Dette er så ulikt deg. Du er aldri impulsiv. Jeg bare …» Nina tidde. Taylor ante at venninnen ristet på hodet mens hun prøvde å begripe det som ble sagt. «Så, fortell, hvordan har det seg at du og doktor Sain ble gift?»

«Noen av oss spiste middag og dro for å se en juleforestilling, og jeg endte opp i en limousin sammen med Slade. Vi kjørte til et glorete julekapell og utvekslet løfter. Alkohol var involvert.»

Nina stønnet. «Ikke si at det var en drive-through-seremoni.»

«Nei da. Julenissen viet oss.»

«Nissen?»

«En som var utkledt, men ja. Nissen. Han hadde til og med alver som tok bilder og kastet falsk snø på oss.» Huff. Taylor gned seg i tinningen. «Hva skal jeg gjøre, Nina? Jeg ble gift i går kveld.»

«Feire at du giftet deg med den mest sexy fyren innen rekkevidde og at alle kvinner på klinikken vil misunne deg?»

«Jeg er alvorlig.»

«Jeg også. Så, hvordan var han?»

«Nina!»

«Så bra, hva?»

«Så bra», medga Taylor. «Bedre enn noen mann burde være. Men jeg kan ikke være gift med ham.»

«Hvorfor ikke?»

«Vi skulle aldri giftet oss i utgangspunktet. Vi var alkoholpåvirket og begikk en kolossal tabbe. Dessuten er han omtrent stikk motsatt av det jeg vil ha.»

«Du vil ha stygg, usexy og dårlig i sengen?»

«Du vet hva jeg mener.» Kunne tinningen vennligst slutte med dunkingen?

«Greit. Jeg vet hva du mener, men du har giftet deg. Vis litt mer entusiasme. Vitset du ikke etter forrige jul om at du burde bedt nissen om en mann? Vel, i år står du åpenbart øverst på listen over snille.»

Hun husket å ha spøkt om det. Hun hadde ikke villet være alene og oppdra Gracie uten en far. Men heller det enn å ha feil mann. Hun sukket.

«Vi skal skilles så fort som mulig.» Hun vred på gullringen på ringfingeren. Hvorfor hadde hun ikke tatt den av? Hvorfor føltes det som den satt fast?

«Synd.»

Taylor stirret på telefonen. «At du kan si det. Jeg begikk en forferdelig tabbe. Kan du tenke deg hva foreldrene mine vil si?»

«Hvem bryr seg om hva de sier, Taylor? Du kan ikke for alltid prøve å veie opp for å ha skuffet dem ved å bli gravid uten å være gift. Det er vanlig i vår tid. Du har fullført utdannelsen din og skapt et bra liv for deg og Gracie. Hvis foreldrene dine ikke kan se hvor fantastisk du er, så synd for dem.»

I teorien visste Taylor at venninnen hadde rett. I hjertet kunne hun ikke fordra å skuffe foreldrene igjen. De var gudfryktige, hadde et perfekt ekteskap, og kunne ikke forstå hvordan hun kunne tillatt seg å bli gravid utenfor ekteskapet. Selv om de elsket Gracie, ville de aldri la Taylor glemme hvor skuffet de hadde blitt.

«Jeg kjenner deg, Taylor», fortsatte Nina. «Jeg vet ikke helt hvordan du og Slade endte opp med å bli gift. Det må ha vært en del julemagi i luften. Men slutt å stresse, nyt resten av bryllupsreisen, før du planlegger skilsmissen. Virkeligheten vil melde seg snart nok.»

«Jeg er ikke på bryllupsreise, og virkeligheten meldte seg i dag tidlig.»

«Strengt tatt er du på bryllupsreise», påpekte Nina. «Du giftet deg jo i går.»

Taylor slapp seg baklengs ned på sengen. «Pokker. Du har rett. Jeg er så dum.»

«Du er den minst dumme personen jeg vet om.»

Taylor bare stønnet.

«Det må jo ha vært noe mellom dere som fikk dere til å si ja», bemerket Nina på sin evig optimistiske måte. «Du giftet deg med en supersexy fyr som du hadde fantastisk sex med, og nå er han mannen din. Kan du ikke bare slutte å bekymre deg for detaljene og de kommende juridiske neiene og bare nyte bryllupsreisen?»

Om bare livet hadde vært så enkelt. «Det mener du ikke.»

«Hvorfor ikke? Du gjør aldri noe for din egen del, Taylor. Du bare jobber eller gjør ting for Gracie. Ikke tenk på andre enn deg selv de neste tjuefire timene. Du er gift og på bryllupsreise. Utnytt det. Utnytt ham og ferdighetene hans. Det som skjer fremover, vil skje uavhengig av om du griper det livet har servert deg på sølvfat. Hiv deg uti det, få utløp for litt oppdemmet energi, og skap noen minner å ta med når dere går hver deres vei.»

Nina virket nesten fornuftig. Nesten. «Du er ikke hjelpsom.»

«Jo da. Jeg sier bare ikke det du vil høre, for du er så innstilt på å være prippen.»

«Jeg hater at du har rett.»

Nina hvinte igjen. «Så du vil gjøre det? Slå ut håret og snu doktor Sains verden på hodet?»

Hun tvilte på at hun ville snu hans verden på hodet, men han hadde tilsynelatende likt natten deres.

«Jeg er ikke lenger sikker på hvordan man slår seg løs», tilstod hun. «Og jeg sa ikke at du hadde rett i at jeg skulle slå ut håret. Bare at det du sa, ikke var det jeg ville høre.»

«Du vil at jeg skal si at du burde skynde deg hjem og få skilsmisse uten å ha det litt moro med mannen din først?»

Skilsmisse. Det klemte om hjertet hennes. Folk i hennes familie skilte seg ikke. De ble ikke gravide utenfor ekteskapet, de giftet seg ikke med nesten fremmede mennesker i Vegas, og de skilte seg i hvert fall ikke.

Men hun ville få tre av tre mulige, for hun skulle skilles. Å late som noe annet var latterlig. Begjær og alkohol hadde svekket hennes og Slades dømmekraft noe voldsomt.

«Jeg venter på svar.»

Taylor grep hardere om telefonen. «Jeg er mor, Nina. Uansett hva jeg vil, kan jeg ikke bare more meg når jeg finner det for godt. Det er ikke det at jeg ikke vil. Han var fantastisk. En affære med ham ville være fantastisk, men jeg må avslutte dette uten å gjøre situasjonen altfor komplisert.»

«For sent.»

Taylors blikk gikk til den åpne døren til hotellrommet og mannen som stod der. Å nei. Når hadde han åpnet døren, og hvor mye hadde han hørt?

«Beklager, Nina, jeg må legge på. Mannen min kom nettopp inn.»

